Kari Wahlroos

Kari Markku Tapani Wahlroos (30. joulukuuta 1968 – 24. marraskuuta 2024 Malesia) oli suomalainen verkostomarkkinoija ja liikemies.
Wahlroos tuli tunnetuksi Ruža Ignatovan perustamasta OneCoin-nimisestä kryptovaluuttahuijauksesta. Hän markkinoi OneCoin-hanketta eri puolilla maailmaa ja sijoitti siitä tienaamiaan miljoonia euroja muun muassa ylellisiin asuntoihin Dubaissa. Enimmillään Wahlroos omisti Dubaissa yli sata asuntoa. Wahlroos osallistui näkyvästi OneCoiniin liittyneisiin markkinointiin ja koulutukseen, mutta hänellä ei tiettävästi ollut suoraa osallisuutta OneCoin-verkoston päätöksentekoon. Tietokirjailija Petteri Järvisen mukaan Wahlroos oli vuosina 2015−2017 OneCoin-verkoston alihankkija, joka sai tulospalkan uusista jäsenistä. Asiakirjojen mukaan OneCoin lupasi Wahlroosille prosentin kaikesta Euroopan ja entisen Neuvostoliiton alueen maiden myynnistä joka kuukausi, ylärajana oli 2,5 miljoonaa euroa vuodessa. Hän lähti OneCoin-verkoston palveluksesta joulukuussa 2017. Tämän jälkeen hänet yhdistettiin Dagcoin-, Wantage One- ja pingviini-token-nimisiin kryptovaluuttahankkeisiin. Syksyllä 2021 Wahlroos sai julkisuutta väitetystä Tuohivirta-hankkeestaan, johon kuului suunnitelma kulta- ja monimetallikaivoksen perustamisesta Sodankylään, ravintolatoiminnasta ja uudesta Freedom Republic Coin -nimisestä kryptovaluutasta. Tuohivirtaa pidettiin yleisesti huijauksena, johon lankeamisesta Geologian tutkimuskeskus varoitti. Wahlroosin markkinointiväitteitä pidettiin täysin valheellisina, eivätkä väitteet maaperän metalleista perustuneet tutkittuun tietoon. Wahlroosilla oli Virossa Starbright OÜ -niminen yritys.
Kari Wahlroos vietti lapsuutensa pienessä kunnassa Satakunnassa. Hän meni aluksi metallialalle ja opiskeli insinööriksi Tampereella. 1990-luvun alussa Wahlroos osallistui Gladiaattorit-tosi-tv-ohjelmaan, ja voitti ohjelmassa Tony Halmeen. Tampereella Wahlroos tutustui Petteri Jussilaan ja meni mukaan ternimaitobisnekseen. 2000-luvun alussa Wahlroos oli mukana Petteri Jussilan kanssa ternimaitotuotteiden verkostomarkkinoinnissa toimien silloin ternimaitoyhtiö Aquasourcen Pohjois-Euroopan johtajana. Sittemin hän oli muun muassa kahvibisneksessä tappiota tuottaneen ja velkasaneeraukseen 2009 joutuneen Oy MyCafe Nordic Ab:n hallituksen puheenjohtajana. Wahlroos sijoitti myös omia ja isänsä rahoja tamperelaisen Hannu Kailajärven Wincapita-pyramidihuijaukseen, ja vaati sitten tappioitaan oikeudessa takaisin. Vuonna 2016 Tampereella pitämässään OneCoin-esityksessä Wahlroos kertoi perustaneensa nelisenkymmentä yritystä. Yksi niistä teki konkurssin ja Wahlroos menetti rahansa, mutta hän nousi nopeasti takaisin jaloilleen. Wahlroosin perustamat yritykset liittyivät energiahankkeisiin (Darrox Oy, Runtech Energy Oy) ja elintarvikkeisiin (MyCafe, Aquasource Algae Group Plc, Sporting Finland Oy, Vitalife Finland Oy) sekä it-palveluihin (Storage IT Oy, AAA-yhtiöt). 
Ylen mukaan poliisi ei ole tutkinut Wahlroosia.
Wahlroos muutti lopulta Malesiaan, jossa hän kuoli sairaalassa marraskuussa 2024 bakteeri-infektiosta seuranneen jalan amputaation komplikaatioihin. Ennen kuolemaansa Wahlroos kärsi pitkään sitkeästä bakteeritulehduksesta jalassaan eikä hän ollut suostunut vuotta aiemmin jalan amputointiin. Wahlroosin viimeinen Facebook-päivitys oli 1. syyskuuta 2024 ja liittyi GNG pingviini-tokeniin. Pingviini-token päätyi Coinstore-kauppapaikalle, jossa sen arvo pian tämän jälkeen romahti. Wahlroos oli naimisissa ja sai avioliitosta lapsen.